ବାହ୍ୟକର୍ଣ୍ଣର ଉପାସ୍ଥି ପ୍ରଦାହ

ବାହ୍ୟକର୍ଣ୍ଣର ଉପାସ୍ଥି ପ୍ରଦାହ  (ଇଂରାଜୀ ଭାଷାରେ  Perichondritis of the ear ), ବାହ୍ୟ କର୍ଣ୍ଣରେ (ଅରିକାଲ) ଥିବା ଉପାସ୍ଥି ବା କାର୍ଟଲେଜର ସଂକ୍ରମଣ ଜନିତ ପ୍ରଦାହକୁ ବୁଝାଏ । ଏହି ରୋଗ ଯୋଗୁ ସାଧାରଣତଃ ଯନ୍ତ୍ରଣା, ଲାଲିମା ଏବଂ ଫୁଲା ସୃଷ୍ଟି ହୁଏ । ଏଥିରେ ଜ୍ୱର ମଧ୍ୟ ଅନ୍ତର୍ଭୁକ୍ତ ହୋଇପାରେ । ସାଧାରଣତଃ କାନର ନିମ୍ନ ଭାଗରେ ଥିବା କୋମଳ ଅଂଶରେ ଉପାସ୍ଥି ନ ଥିବାରୁ ଏହି ପ୍ରଦାହରୁ ରକ୍ଷା ପାଇଯାଏ । ଜଟିଳତା ମଧ୍ୟରେ କାନର ସ୍ଥାୟୀ ବିକୃତି ଅନ୍ତର୍ଭୁକ୍ତ ହୋଇପାରେ, ଯାହାକୁ ଫୁଲକୋବି କାନ କୁହାଯାଏ ।

ସବୁଠାରୁ ସାଧାରଣ ବିପଦର କାରକ ହେଉଛି ପିନାରେ ଆଘାତ, ଯେପରିକି କାନର ଉଚ୍ଚ ସ୍ଥାନରେ ଫୋଡ଼ିବା ଯୋଗୁଁ ହୁଏ । ଅନ୍ୟାନ୍ୟ ବିପଦ କାରକଗୁଡ଼ିକ ମଧ୍ୟରେ ବାହ୍ୟ କାନ ସଂକ୍ରମଣ, ଦୁର୍ବଳ ପ୍ରତିରକ୍ଷା  (ଇମ୍ୟୁନିଟି) କାର୍ଯ୍ୟ ଏବଂ ଗ୍ରାନୁଲୋମାଟୋସିସ ସ‌ହିତ ପଲିଆଞ୍ଜାଇଟିସ୍  ଅନ୍ତର୍ଭୁକ୍ତ ।  ଏହି ସଂକ୍ରମଣ ସାଧାରଣତଃ ସୁଡୋମୋନାସ୍ ଏରୁଜିନୋସା କିମ୍ବା ଷ୍ଟାଫ ଅରିଅସ ଦ୍ୱାରା ହୋଇଥାଏ । ଅନ୍ତର୍ନିହିତ କାରଣ ହେଉଛି କାନର କାର୍ଟିଲେଜକୁ ଘେରି ରହିଥିବା ସ୍ତର, ପେରିକଣ୍ଡ୍ରିଅମର ପ୍ରଦାହ ।  ଲକ୍ଷଣ ଉପରେ ଆଧାରିତ କରି ରୋଗ ନିର୍ଣ୍ଣୟ କରାଯାଏ ।

ଚିକିତ୍ସାରେ ଯନ୍ତ୍ରଣା ନିବାରକ ଔଷଧ, ଆଣ୍ଟିବାୟୋଟିକ୍, କର୍ଟିକୋଷ୍ଟିରଏଡ୍ ଏବଂ କାନ ଫୋଡ଼ା ହୋଇଥିବା ଜିନିଷ ବାହାର କରିବା ଅନ୍ତର୍ଭୁକ୍ତ । ସାଧାରଣତଃ ବ୍ୟବହୃତ ଆଣ୍ଟିବାୟୋଟିକ୍ ମଧ୍ୟରେ ସିପ୍ରୋଫ୍ଲୋକ୍ସାସିନ ଅନ୍ତର୍ଭୁକ୍ତ।  ଯଦି କୌଣସି ପୁଞ୍ଜିତ ପୂଜ ଥାଏ, ତେବେ ଏହାକୁ ନିଷ୍କାସନ କରିବା ଉଚିତ । ଚିକିତ୍ସା ସହିତ, ଲକ୍ଷଣଗୁଡ଼ିକ ପ୍ରାୟ ୩ ଦିନ ମଧ୍ୟରେ ଉନ୍ନତ ହେବା ଉଚିତ, ଯଦିଓ ୪ ସପ୍ତାହ ପର୍ଯ୍ୟନ୍ତ କିଛି ଅସୁବିଧା ରହିପାରେ ।

କାନର ପେରିକଣ୍ଡ୍ରାଇଟିସ୍ ଅସାଧାରଣ ରୋଗ । ୧୯୯୦ ଏବଂ ୨୦୦୦ ମସିହା ମଧ୍ୟରେ ଇଂଲଣ୍ଡରେ ଏହି ରୋଗ ହାର ଦ୍ୱିଗୁଣିତ ହୋଇଛି ଯାହା କାନ ଫୋଡ଼ିବା ବୃଦ୍ଧି ଯୋଗୁଁ ହୋଇଥିବା ବିଶ୍ୱାସ କରାଯାଏ । ଏହି ଶବ୍ଦଟି ୧୮୦୦ ଦଶକର ମଧ୍ୟଭାଗରେ ଇଂରାଜୀ ଭାଷାରେ ପ୍ରବେଶ କରିଥିଲା; ଏହା ଗ୍ରୀକ୍ "ପେରି" ଅର୍ଥ "ଆଉ ଚାରିପାଖ", "କଣ୍ଡ୍ରୋସ୍" ଅର୍ଥ "କାର୍ଟିଲେଜ୍", ଏବଂ "ଆଇଟିସ୍" ଅର୍ଥ "ପ୍ରଦାହ"ରୁ ଆସିଛି । 

 ଆଧାର 

Category:ଚିକିତ୍ସା ବିଜ୍ଞାନ
ଶ୍ରେଣୀ:Translated from MDWiki